
Bolest koju ima moja supruga odražava se i na mene: ne možemo imati spolni odnos, osim vrlo rijetko. Da li se mogu samozadovoljavati?


* 
* 
* 
* 
* 
* 
* 

 
Jeli meni dozvoljeno masturbiranje?

Masturbiranje je zabranjeno (***[haram](https://pitajucene.com/search/haram/questions/ "Pretraži pitanja o haramu")***), po mišljenju većine islamskih učenjaka, na osnovu Allahovih, dželle šanuhu,  riječi: **“…i koji svoja stidna mjesta čuvaju, osim od žena svojih ili onih koje su u posjedu njihovom, oni, doista, prijekor ne zaslužuju, a oni koji i pored toga traže, oni u zlu sasvim pretjeruju.”** (El-Muminun, 5-7.) Imam Šafija ovim je ajetom dokazivao da je masturbiranje zabranjeno. (Vidjeti: *El-Umm*, 5/101-10, *Es-Sunenul-kubra*, 7/199, i *Tefsirul-Kur’anil-azim*, 3/249.)


Također su i Ibn Atijja, Begavi, Šenkiti i neki drugi mufessiri ovim ajetom dokazivali da je masturbiranje zabranjeno. (Vidjeti: *El-Muharerul-vedžiz*, 11/222, *Mealimut-tenzil* 3/303, i *Advaul-bejan*, 5/769-771.) Neki islamski učenjaci zabranjenost masturbiranja dokazuju sljedećim ajetom: **“I neka se suzdrže oni koji nemaju mogućnosti da se ožene, dok im Allah iz obilja Svoga ne pomogne.”** (En-Nur, 33. Vidjeti: *El-Istiska li edileti tahrimil-istimna*, str. 26.)


Naime, Svevišnji Allah naredio je neoženjenima da se strpe i suzdrže, a nije rekao: “Ako nemate mogućnosti za ženidbu, upražnjavajte masturbaciju.” Sljedeći Poslanikov, ﷺ, ***[hadis](https://pitajucene.com/search/Hadis/questions/ "Pretraži pitanja o hadisima")*** ukazuje na ispravnost dokazivanja ovim ajetom: *“O mladići, ko ima mogućnost da se oženi, neka to učini, tako će moći obarati svoj pogled i čuvati se nemorala, a ko nema mogućnosti da se oženi, neka posti, njemu je to zaštita.”* (Buharija, 5066, i Muslim, 1400.) Vidimo da ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, nije dao nikakvu olakšicu kada je riječ o masturbiranju, već je tražio da se posti.


U vjerodostojnim predanjima preneseno je da su Ibn Omer i Ibn Abbas zabranjivali masturbiranje. (Duri, u djelu *Zemul-livat*, 73 i 131, Bejheki, 7/199, i Ibn Ebu Hatim, u djelu *El-Merasil*, 218.) Predanje u kojem stoji da je Ibn Abbas, radijallahu anhu, dopuštao masturbiranje nije autentično. (Abdurrezzak, 13592, a s njegovim lancem prenosilaca Ibn Hazm, u djelu *El-Muhalla*, 11/393, i ocijenio ga je slabom.) Isto ovo navedeno je u djelu *Mevsuatu fikhi Ibni Abbas*, 1/170.-171. Veliki hanefijski ***[učenjak](https://pitajucene.com/search/u%C4%8Denjak/questions/ "Pretraži pitanja o učenjacima")*** Ibn Hummam masturbiranje je smatrao zabranjenim. (Vidjeti: *Šerhu Fethil-Kadir*, 2/330, i *Hašijetu Ibn Abidin*, 2/399.) Šejhul-islam ***[Ibn Tejmijje](https://pitajucene.com/search/Ibn+Tejmijje/answers/ "Pretraži odgovore od Ibn Tejmijje")*** tvrdi: “Ko se naslađuje masturbiranjem zamišljajući odnos sa ženom, čini haram koji nije dopustio nijedan učenjak. Štaviše, neki pravnici čak smatraju da zaslužuje šerijatsku kaznu.” Umjesno je napomenuti da je šejhul-islam tvrdio da većina islamskih učenjaka iz prvih i potonjih generacija masturbiranje smatraju zabranjenim. (Vidjeti: *Medžmu’ul-fetava*, 15/573-574, *Ianetut-talibine*, 3/340, *Et-Tenbih*, 1/241, *El-Mubdia*, 3/24, *El-Insaf*, 10/251, *El-Mugni*, 3/21, i *El-Mevsuatul-fikhijja*, 4/97-98.)


Zanimljivo je da je savremena medicina otkrila više štetnih posljedica koje ima masturbiranje, kako stoji u djelu *El-Istiska li edileti tahrimil-istimna*, str. 45. Nema sumnje da upražnjavanje masturbiranja obezvređuje čovjeka i budi odbojnost prema bračnoj zajednici, a Allah najbolje zna. Cijenjeni brate, masturbiranje ti je zabranjeno, ali ti je dozvoljeno oženiti drugu ženu, ili po konsenzusu učenjaka, na koji se poziva imam Ševkani u djelu *Hukmul-istimna*, str. 80, tvojoj supruzi dopušteno da te zadovolji svojom rukom.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


